Source: https://www.csm1909.ro/PageDetails.aspx?PageId=299&FolderId=4863
Timestamp: 2017-12-18 07:05:19+00:00
Document Index: 16086162

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ']

CSM - Comunicat de presă privind participarea reprezentanţilor CSM la Forumul România - Republica Moldova în domeniul justiţiei
Comunicat de presă privind participarea reprezentanţilor CSM la Forumul România - Republica Moldova în domeniul justiţiei
privind participarea reprezentanţilor CSM la
Forumul România - Republica Moldova în domeniul justiţiei
În perioada 23-24 noiembrie 2017, a avut loc la Bucureşti la Palatul Parlamentului, cea de a doua ediţie a Forumului România – Moldova în domeniul justiţiei.
Consiliul Superior al Magistraturii a fost reprezentat de doamna judecător Mariana Ghena, preşedintele Consiliului, doamna judecător Simona Marcu, membru ales al CSM şi domnul procuror Flavian Alexandru Popa, şef al Serviciului afaceri europene și relaţii internaţionale.
Forumul reprezintă o importantă platformă de cooperare dintre autorităţile judiciare dintre cele două state şi pentru sprijinirea Republicii Moldova în continuarea reformelor în domeniul justiţiei.
În cadrul celei de a doua ediţii, au fost abordate teme vizând reforma judecătorească din perspectiva optimizării sistemului judiciar, locul şi rolul procurorului în arhitectura sistemului judiciar, prevenirea şi combaterea corupţiei şi a criminalității organizate din perspectivă europeană, rolul profesiilor liberale în funcționarea justiţiei.
Totodată, în cursul ultimei zile, a avut loc o nouă întâlnire de lucru între reprezentanţii consiliilor judiciare din România şi Moldova la care au participat domnul judecător Victor Micu, preşedintele Consiliului Superior al Magistraturii din Republica Moldova, domnul Gheorghe Avornic, membru CSM Moldova, domnul procuror Mircea Roşioru, preşedintele Consiliului Superior al Procurorilor din Republica Moldova, doamna judecător Mariana Ghena, preşedintele Consiliului din România, domnul procuror Cristian Mihai Ban, vicepreşedintele Consiliului, domnul judecător Mihai Balan, doamna procuror Tatiana Toader şi domnul procuror Codruţ Olaru, membri CSM România. În cadrul acestei întrevederi a fost realizat un schimb de informaţii cu privire la bunele practici în domeniul justiţiei şi au fost analizate modalităţile concrete pentru dezvoltarea şi punerea în aplicare a planului trilateral de colaborare între consiliile din cele două state.
Dată publicare: 27.11.2017